En markant stigning af fugleinfluenza i fjerkræbesætninger i Europa betyder nu, at myndighederne hæver trusselsniveauet fra lav til middel. Særligt i Holland, Frankrig og i vores naboland Tyskland har man set mere fugleinfluenza de seneste uger, derfor vurderer Fødevarstyrelsen, at risikoen for, at fugleinfluenza igen rammer danske fjerkræbesætninger, er stigende. Siden august er der konstateret fugleinfluenza i tæt ved 150 europæiske besætninger og omkring 500 vilde fugle i Europa. Værst på Sjælland Det er ikke bare i udlandet, sygdommen rammer, for i Danmark er der de seneste uger også fundet fugleinfluenza hos vilde fugle, især på Sjælland. - Med de seneste mange fund i både naturen og i besætninger tæt på Danmark vurderer vi, at der er en stigende risiko for, at smitten kan ramme andre danske besætninger. Samtidig er efterårets fugletræk over Danmark så småt i gang, hvilket bidrager yderligere til at øge risikoen, forklarer kontorchef i Fødevarestyrelsen, Camilla Brasch Andersen. At man er så opmærksom på sygdommen skyldes, at den er meget smitsom og har en høj dødelighed hos fjerkræ og går hårdt ud over dyrevelfærden. Dyrene får blandt andet diarré, øjenbetændelse og luftvejsproblemer. Så sent som i juni var fugleinfluenza i fokus i Nordjylland, da en masse døde suler skyllede op langs vestkysten. Selvom der ikke er meldinger om ramte fjerkræbesætninger i Nordjylland, skal man være opmærksom på symptomer hos dyrene, og hvis der er smittede dyr, skal det anmeldes af den tilknyttede dyrlæge. Ved tilfælde af fugleinfluenza aflives alle dyrene i besætningen. - Den øgede risiko betyder, at det er uhyre vigtigt, at danske fjerkræejere gør alt, hvad de kan, for at sikre deres dyr mod smitte, siger Camilla Brasch Andersen. Danmark har ved de seneste fugleinfluenza-sæsoner været hårdt ramt, og hvis fugleinfluenza først rammer en dansk professionel besætning, lukker mange lande udenfor EU for deres import af danske æg, fjerkræ og fjerkrækød.

Opsummering:
Trusselsniveauet hæves fra lav til middel.